Nordjyllands Politi ransagede mandag tre adresser i Nørresundby, Gug og i Klarup. Alle steder blev der beslaglagt ulovligt fyrværkeri. Det var politifolk fra Operativ Efterforskning ved Nordjyllands Politi der stod for ransagningerne. Det skete efter at de var blevet tippet om, at der blev opbevaret ulovligt fyrværkeri på adresserne. - Efter at vi fik indhentet kendelse til ransagning, slog vi til mod adresserne beliggende i Gug, Nørresundby og Klarup – og det gav pote, siger lederen af efterforskningen, politikommissær Per Jørgensen. Den hovedmistænkte har adresse i Gug og derudover havde han et lager i Nørresundby. På de to adresser blev der tilsammen fundet 60 kasser ulovligt fyrværkeri svarende til 113 kilo krudt. På adressen i Klarup bor en aftager, hvor der blev fundet cirka 25 kasser ulovligt fyrværkeri svarende til 56 kilo krudt, samt 182 ulovlige jagtpatroner. Farligt lager - Jeg er tilfreds med vores aktion i går, der er et resultat af solid efterforskning på grundlag af tip fra borgerne. Til gengæld er jeg ikke så tilfreds med at så store mængder af ulovligt fyrværkeri blev opbevaret på private adresser. Det var købt og importeret ulovligt og ikke opbevaret sikkert. Den slags er farligt – både for en selv og for andre, siger politikommissær Per Jørgensen. De sigtede personer i sagen erkender besiddelse af det fundne fyrværkeri og ammunition, og der venter dem nu et retsligt efterspil. Har du kendskab til ulovligt salg af fyrværkeri, så kan Nordjyllands Politi kontaktes på 114.

Opsummering:
Efter tip slog politiet mandag til imod tre adresser, hvor der blev beslaglagt store mængder ulovligt fyrværkeri.